
Növényvédő szerek és termésnövelő anyagok hatékonysága a Colletotrichum acutatum kórokozóval szemben
 
A meggyantraknózis kórokozója 2006 óta minden évben megjelenik, sokszor súlyos gazdasági károkat idézve elő. Vizsgálataink során célul tűztük ki olyan hatóanyagok és termésnövelő anyagok keresését, melyek a későbbiekben részévé válhatnak majd a kórokozó elleni növényvédelmi technológiának. In vitro hatásvizsgálatainkat négy Colletotrichum acutatum izolátummal végeztük a kórokozó micéliumának növekedésére és konídiumainak csírázására, továbbá megkezdtük az első in vivo kisparcellás kísérleteket.
 
Megállapítottuk, hogy a szisztemikus és mélyhatású hatóanyagok közül a trifloxystrobin+tebukonazol, a prokloráz, a difenokonazol és a penkonazol gátolta teljesen a micélium növekedését. A fluopyram+tebukonazol és a tebukonazol hatóanyagok csak gyakorlati dózisban érték el ezt a hatást. A kontakt hatóanyagok közül a mankoceb mindkét vizsgált dózisban elpusztította a mérgezett agarlemezre leoltott micélium korongot. Tízszeres hígításban a kontakt készítmények hatása jelentősen lecsökken. A termésnövelő anyagok közül a Sergomil több, mint 80%-ban gátolta a kórokozó növekedését.
 
Az in vivo kisparcellás kísérletek esetében 0,05% alatt maradt a fertőzöttség mértéke, mely elsősorban a növényvédelmi kezeléseknek, másrészt a termésérés során jelentkező száraz időjárásnak köszönhető. A pontos növényvédelmi technológia kidolgozására további kis- és nagyparcellás vizsgálatokat tervezünk az elkövetkezendő években.
 
Az általunk előkészített növényvédelmi technológia főbb pontjai a következők:
 
- Gyümölcskocsányok és gyümölcsmúmiák eltávolítása mellett, réz hatóanyagú télvégi lemosó permetezés elvégzése javasolt. Sűrű lombkoronánál erőteljes ritkító metszés szükséges.
 
- Az antraknózis ellen három kezelést tartunk indokoltnak terméskötődéstől az érésig.
 
- A permetezés során minden esetben használjunk tapadásfokozó adalékot.
 
- Az első kezelést kontakt hatóanyaggal végezzük; a második kezelés a rázás előtt 3 héttel lehetőleg kontakt hatóanyagot is tartalmazva történjen; a harmadik kezeléshez szisztemikus hatóanyagot javasolunk, az élelmezés-egészségügyi várakozási idő szigorú betartásával.



